b"\n_START_ARTICLE_\nSirhind\n_START_SECTION_\nHist\xc3\xb2ria\n_START_PARAGRAPH_\nLa tradici\xc3\xb3 la fa fundada per Sahir Rao, senyor de Lahore, que era el 166\xc3\xa8 descendent de Krishna. Encara que petita ja era coneguda a l'inici de l'era cristiana. Varahamihira (505 \xe2\x80\x93 587) en el seu tractat Brihat Samhita, l'esmenta com a Satudar Desh; en aquest temps estava habitada pels aris sairindhes que potser li van deixar el seu nom modern. El pelegr\xc3\xad i viatger xin\xc3\xa8s Huan Tsang, que va visitar el territori al segle VII diu que Sirhind fou la capital del districte de Shitotulo o Shatadru (modernament riu Sutlej). El 1012 fou capital de la dinastia hindush\xc3\xa0hida i ho va restar fins a la part final del segle XII quan fou conquerida pels chauhans. Sota Prithwi Raj Chauhan (1168-1192), el darrer governant rajput de Delhi, va esdevenir un centre militar. Ferishta diu que Sirhind formava el l\xc3\xadmit oriental del regne de Jai Pal, el rei brahman d'Ohind, que ha estat conf\xc3\xb3s amb Bhatinda. Al segle XIII va passar a mans dels musulmans i el 1361 va esdevenir capital d'un districte format de la divisi\xc3\xb3 de l'antic feu de Samana, a petici\xc3\xb3 de Jala al-Din de Bukhar\xc3\xa0, guia espiritual del sult\xc3\xa0 de Delhi Firuz Shah Tughluk (1351-1388). Fou Fuiruz qui va fer construir un canal agafant aigua del Sutlej. El 1415 Sayyid Khidr Khan, el primer sult\xc3\xa0 de la dinastia Sayyid, va nomenar al seu fill el malik-ush-shark Malik Mubarak, governador de Firozpur i Sirhind amb Malik Sadhu Nadira com el seu lloctinent o subgovernador; el 1416 aquest darrer fou assassinat per Tughan Rais i altres turcs, per\xc3\xb2 el governador de Samana, Zirak Khan, va sufocar la revolta; el 1420 Khird Khan va derrotar al rebel Sarang Khan a Sirhind, llavors sota govern de Malik Sultan Shah Lodi; fou a Sirhind que Malik Bahlol Shah Lodi va agafar el t\xc3\xadtol de sult\xc3\xa0 el 1451. La tomba de la seva filla morta el 1497 encara es conserva._NEWLINE_Sota Akbar el Gran fou capital prov\xc3\xadncial i fiou el moment en qu\xc3\xa8 la ciutat va arribar al seu cim. Queden molts edificis d'aquesta \xc3\xa8poca incloent el fort Aam Khas Bhag; es diu que la ciutat tenia llavors 360 mesquites, jardins, tombes, caravanserralls i fonts; fou lloc d'origen del sant nakshabandita (o nakhshab\xc3\xa0ndida) Ahmad Sirhindi (~1564-1624), el mausoleu del qual, el Rauza Sharif, es troba a la ciutat. A l'Imperi Otom\xc3\xa0 era coneguda com a Serhend._NEWLINE_Dos fills del sikh Guru Gobind Singh, anomenat Fateh Singh i Zorawar Singh, hi foren enterrats vius el 12 de desembre de 1705 per orde del governador local Wazir o Bazid Khan; al lloc del fet hi ha avui dia la Gurdwara Fatehgarh Sahib, a uns 5 km al nord de la ciutat. Durant la decad\xc3\xa8ncia mogol fou saquejada diverses vegades. El 1708 fou atacada per Banda Bairagi el cap sikh, que la va saquejar i va matar al governador Bazid Khan. El 1761 Ahmad Shah Durrani en va nomenar governador a Zain Khan. El febrer de 1763 el governador Zain Khan fou derrotat a Manhera i la ciutat completament destru\xc3\xafda pels sikhs dirigits per Jassa Singh Ahluwalia (que ja havia conquerit Lahore el 1758) i el seu territori fou repartit entre diversos caps i la ciutat fou pel pr\xc3\xadncep de Patiala. Les seves ru\xc3\xafnes anaven entre una zona a 2 km de la posterior estaci\xc3\xb3 ferrovi\xc3\xa0ria i un altre punt a uns quants km. Shah Zaman de Kabul fou enterrat a una tomba a la rodalia."